Title: ข้อกำหนด ก.อ. เรื่อง กำหนดวิชาชีพทางกฎหมายอย่างอื่นและเงื่อนไข เกี่ยวกับการประกอบวิชาชีพตามมาตรา 33 (1) (ค) แห่งพระราชบัญญัติระเบียบข้าราชการฝ่ายอัยการ พ.ศ. 2521

ข้อกำหนด ก

ข้อกำหนด ก.อ.
เรื่อง
กำหนดวิชาชีพทางกฎหมายอย่างอื่นและเงื่อนไข
เกี่ยวกับการประกอบวิชาชีพตามมาตรา
๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑[๑]

อาศัยอำนาจตามความในมาตรา ๓๓ (๑) (ค) แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑ คณะกรรมการอัยการกำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพไว้
ดังต่อไปนี้

ข้อ ๑ 
ให้ยกเลิกข้อกำหนด ก.อ. ออกตามความในมาตรา ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ เรื่อง
กำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพตามมาตรา ๓๓
(๑) (ค) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่ ๒
พฤศจิกายน พ.ศ. ๒๕๓๒ และให้ใช้ข้อกำหนด ก.อ. ฉบับนี้แทน

ข้อ ๒ 
วิชาชีพทางกฎหมายอย่างอื่น คือ
(๑) อาจารย์ประจำคณะนิติศาสตร์ในมหาวิทยาลัยของรัฐ ซึ่งคณบดีหรือตำแหน่งที่เทียบเท่ารับรองว่าได้สอนวิชากฎหมายในคณะนิติศาสตร์
ในวิชาใดวิชาหนึ่งหรือหลายวิชาดังนี้ กฎหมายแพ่งและพาณิชย์ กฎหมายอาญา
กฎหมายวิธีพิจารณาความแพ่ง กฎหมายวิธีพิจารณาความอาญา กฎหมายลักษณะพยานหลักฐาน
กฎหมายล้มละลาย พระธรรมนูญศาลยุติธรรม
กฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวง กฎหมายปกครอง
กฎหมายทรัพย์สินทางปัญญา กฎหมายภาษีอากร กฎหมายแรงงาน
หรือกฎหมายการค้าระหว่างประเทศมาแล้วตามแบบที่กำหนดท้ายข้อกำหนดนี้
(๒) ข้าราชการหรือพนักงานส่วนท้องถิ่น ตำแหน่งนิติกร ซึ่งผู้บังคับบัญชารับรองว่าได้ปฏิบัติงานในหน้าที่นิติกรตามมาตรฐานในสายงานนิติกร
ที่ ก.พ. กำหนด ตามแบบที่กำหนดท้ายข้อกำหนดนี้
(๓) พนักงานฝ่ายปกครองหรือตำแหน่งซึ่งทำหน้าที่พนักงานสอบสวนและผู้บังคับบัญชารับรองว่าได้ปฏิบัติงานในหน้าที่พนักงานสอบสวนมาแล้ว
ไม่น้อยกว่า ๒๐ เรื่อง ตามแบบที่กำหนดท้ายข้อกำหนดนี้
(๔) ข้าราชการตำแหน่งเจ้าหน้าที่สืบสวนสอบสวน สำนักงานป้องกันและปราบปรามการทุจริตและประพฤติมิชอบในวงราชการ
ซึ่งผู้บังคับบัญชารับรองว่าได้ปฏิบัติงานในหน้าที่เจ้าหน้าที่สืบสวนสอบสวนมาแล้ว
ไม่น้อยกว่า ๒๐ เรื่อง ตามแบบที่กำหนดท้ายข้อกำหนดนี้
(๕) ข้าราชการตำแหน่งนักวิชาการตรวจเงินแผ่นดิน (วุฒิทางกฎหมาย)
สำนักงานตรวจเงินแผ่นดิน ซึ่งผู้บังคับบัญชารับรองว่าได้ปฏิบัติงานด้านกฎหมายอย่างแท้จริงในหน้าที่นักวิชาการตรวจเงินแผ่นดิน
(วุฒิทางกฎหมาย) ตามมาตรฐานในสายงานนิติการที่ ก.พ. กำหนด ตามแบบที่กำหนดท้ายข้อกำหนดนี้
(๖) เป็นพนักงานรัฐวิสาหกิจตำแหน่งนิติกร
ซึ่งผู้บังคับบัญชารับรองว่าได้ปฏิบัติงานในหน้าที่นิติกร
ตามแบบที่กำหนดท้ายข้อกำหนดนี้

ข้อ ๓ 
ผู้สมัครสอบคัดเลือกเพื่อบรรจุเป็นข้าราชการอัยการและแต่งตั้งให้ดำรงตำแหน่งอัยการผู้ช่วยซึ่งได้ประกอบวิชาชีพทางกฎหมายเป็นทนายความ
จะต้องได้ว่าความในศาลโดยทำหน้าที่หรือมีส่วนร่วมทำหน้าที่ทนายความในการที่ศาลออกนั่งพิจารณามาแล้ว
ไม่น้อยกว่า ๒๐ เรื่อง ในจำนวนนี้ต้องเป็นคดีแพ่งไม่น้อยกว่า ๕ เรื่อง โดยมีหนังสือรับรองของผู้พิพากษาที่นั่งพิจารณามาแสดงว่าได้ทำหน้าที่ดังกล่าว

ข้อ ๔ 
ผู้ที่มีคุณสมบัติและปฏิบัติตามเงื่อนไขครบถ้วนตามข้อกำหนด ก.อ. เรื่อง
กำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพตามมาตรา ๓๓
(๑) (ค) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่ ๒๔
เมษายน พ.ศ. ๒๕๒๒ หรือฉบับลงวันที่ ๒ พฤศจิกายน พ.ศ. ๒๕๓๒ หรือปฏิบัติตามเงื่อนไขดังกล่าวแต่เพียงบางส่วนก่อนข้อกำหนด
ก.อ. ฉบับนี้ใช้บังคับนั้น ให้ถือว่าได้ประกอบวิชาชีพทางกฎหมายอย่างอื่นและปฏิบัติตามเงื่อนไขเกี่ยวกับการประกอบวิชาชีพนั้น
ๆ ครบถ้วนแล้วหรือแต่เพียงบางส่วนนั้น แล้วแต่กรณี ตามที่คณะกรรมการอัยการกำหนดตามนัยข้อกำหนดนี้

ให้ไว้ ณ วันที่ ๒๗ มิถุนายน พ.ศ. ๒๕๔๐
ประเทือง  กีรติบุตร
ประธาน ก.อ.

[เอกสารแนบท้าย]

๑.  (๑)
หนังสือรับรองการประกอบวิชาชีพของผู้สมัครสอบซึ่งเป็นอาจารย์ประจำคณะนิติศาสตร์ในมหาวิทยาลัยของรัฐ
๒.  (๒)
หนังสือรับรองการประกอบวิชาชีพของผู้สมัครสอบซึ่งเป็นข้าราชการหรือพนักงานส่วนท้องถิ่นตำแหน่งนิติกร
๓.  (๓)
หนังสือรับรองการประกอบวิชาชีพของผู้สมัครสอบซึ่งเป็นพนักงานฝ่ายปกครองหรือตำรวจ
๔.  (๔)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งเจ้าหน้าที่สืบสวนสอบสวน
สำนักงานป้องกันและปราบปรามการทุจริตและประพฤติมิชอบในวงราชการ
๕.  (๕)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งนักวิชาการตรวจเงินแผ่นดิน
(วุฒิทางกฎหมาย) สำนักงานตรวจเงินแผ่นดิน
๖.  (๖)
หนังสือรับรองการประกอบวิชาชีพของผู้สมัครสอบซึ่งเป็นพนักงานในรัฐวิสาหกิจตำแหน่งนิติกร

(ดูข้อมูลจากภาพกฎหมาย)

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๑๑๔/ตอนพิเศษ ๗๘ ง/หน้า ๒๒/๘ กันยายน ๒๕๔๐